พรไพร เพชรดำเนิน

พรไพร เพชรดำเนิน (28 กุมภาพันธ์ 2491 - 6 เมษายน 2558) นักร้องลูกทุ่งที่ร้องเพลงในแนวเสียงของสุรพล สมบัติเจริญ ราชาเพลงลูกทุ่งของเมืองไทย และได้รับการยกย่องว่ามีเสียงที่เหมือนกับเสียงของสุรพล มากที่สุดคนหนึ่ง โดยมีผลงานเพลงที่โด่งดังมากที่สุดของเขาคือ น้ำลงนกร้อง หนึ่งในเพลงประกอบภาพยนตร์เรื่อง "มนต์รักลูกทุ่ง"ของ"ครู รังสี ทัศนพยัคฆ์" เมื่อปี พ.ศ. 2513 ที่ขึ้นต้นว่า "นกกะปูดตาแดงน้ำแห้งก็ตาย"
ประวัติ.
พรไพร เพชรดำเนิน มีชื่อจริงว่า วันชัย เจริญชนม์ เกิดเมื่อ 28 กุมภาพันธ์ พ.ศ. 2491 ที่ ตำบลขุนพิทักษ์ อำเภอดำเนินสะดวก จังหวัดราชบุรี บิดาชื่อ ส้มปันนัง มารดาชื่อ นางทองเจือ มีพี่น้องทั้งหมด 6 คน เป็นคนที่ 3 ครอบครัวมีอาชีพทำสวนและค้าขาย สำเร็จการศึกษาแค่ชั้นประถมศึกษาปีที่ 4 จากโรงเรียนวัดหลักหกรัตนาราม อ.ดำเนินสะดวก จ.ราชบุรี เพราะทางบ้านยากจน 
พรไพรชื่นชอบการร้องเพลงมาตั้งแต่เด็ก โดยสมัยนั้นมีนักร้องคนโปรดคือ เบญจมินทร์ และ สุรพล สมบัติเจริญ เพื่อน ๆ เรียกเขาว่า "สุรพลน้อย" เพราะมีเสียงเหมือน สุรพล เขาชอบเข้าประกวดการร้องเพลงลูกทุ่ง และคว้ารางวัลชนะเลิศมาเกือบทุกที่ อีกทั้งยังร่วมเดินสายไปกับคณะรำวงต่าง ๆ โดยทำหน้าที่เป็นนักร้องเชียร์รำวง
เข้าสู่วงการ.
ในปี พ.ศ. 2510 ขณะอายุได้ 19 ปี เขาเริ่มทำงานที่สถานีวิทยุยานเกราะ จากการแนะนำของ ชวนชัย ฉิมพะวงศ์ และต่อมาก็ได้เข้าประกวดร้องเพลงในรายการที่จัดโดย จำรัส วิภาตะวัต โดยวันนั้นมีนักร้องสมัครทั้งหมดพันกว่าคน พรไพรขึ้นร้องประกวดด้วยเพลง แฟนจ๋า ของสุรพล โดยมีชวนชัยเป็นคนตัดสินด้วย เมื่อร้องเสร็จก็กลับไปฟังผลอยู่ที่บ้าน คณะกรรมการประกาศผลการประกวดเป็นระยะ จากพันกว่าคน เหลือ 100 คน เหลือ 10 คน และเหลือ 5 คน จนกระทั่งเหลือคนเดียวคือตำแหน่งชนะเลิศ ปรากฏว่าวันชัยเป็นผู้ชนะเลิศ ได้รับรางวัลสร้อยคอทองคำหนัก 3 บาท จำรัส วิภาตะวัต จึงรับเขาเข้ามาเป็นนักร้อง โดยให้อยู่กับวงดนตรีเตือนใจ บุญพระรักษา ซึ่งตอนนั้นจำรัสวางมือจากการเป็นหัวหน้าวง และมอบหมายให้ เตือนใจ บุญพระรักษา เป็นผู้ดูแลแทน วันชัยจึงนับถือชวนชัย ฉิมพะวงศ์เป็นครูคนแรก และเป็นพ่อคนที่ 2
วันชัยอยู่กับวง เตือนใจ บุญพระรักษา ได้ประมาณ 1 ปี ได้บันทึกเสียงเพลงแรก ชื่อเพลง มีแต่ใจให้เธอ ผลงานการประพันธ์ของ รุ่งทิพย์ ธารทอง โดยใช้ชื่อ พรไพร เพชรดำเนิน ซึ่งเขาเป็นผู้ตั้งเอง และต่อมาก็ได้บันทึกเพลง ทรงมะกัน, หัวใจเปลี่ยว ผลงานการประพันธ์ของ สมนึก ปราโมทย์ และเพลง หนองหารสะอื้น, เล็กสุดที่รัก, รักเก่าที่ขอนแก่น, กรุงเทพ-กรุงธน, กลืนน้ำลาย ผลงานการประพันธ์ของ สงเคราะห์ สมัตถภาพงศ์ และเพลง งานนักร้อง ผลงานการประพันธ์ของ สุรินทร์ ภาคศิริ โดยเพลงงานนักร้องนี้ได้รับรางวัลแผ่นเสียงทองคำพระราชทานเมื่อปี พ.ศ. 2514 อีกด้วย
ปี พ.ศ.2513 พรไพรลาออกจากวงเตือนใจ มาอยู่กับวงดนตรี ศรีไพร ใจพระ ที่วงดนตรีศรีไพรพรไพรมีโอกาสได้บันทึกเสียงอีกหลายเพลง เช่น แฟชั่นหน้าหนาว, คืนพี่คอย ผลงานการประพันธ์ของ สุรินทร์ ภาคศิริ และ นุ่งสั้นเกินไป ผลงานการประพันธ์ของ ทองใบ รุ่งเรือง อีกทั้งยังมีโอกาสได้แสดงภาพยนตร์ของ รังสี ทัศนพยัคฆ์ เรื่อง มนต์รักลูกทุ่ง พรไพรได้ร้องเพลง น้ำลงนกร้อง ผลงานการประพันธ์ของครูไพบูลย์ บุตรขัน ทำให้ชื่อเสียงของพรไพร เพชรดำเนิน โด่งดังเป็นอย่างมาก ซึ่งเดิมทีเพลงนี้จะให้ บรรจบ เจริญพร ที่ร่วมแสดงในเรื่องเป็นผู้ร้อง แต่เนื่องจาก บรรจบร้องหลายเพลงแล้วจึงเปลี่ยนมาให้ พรไพร เพชรดำเนิน เป็นผู้ร้อง พรไพรจึงนับถือ ศรีไพรเป็นครูคนที่ 2 เพราะทั้งให้ร้องเพลง แนะนำเข้าสู่วงการภาพยนตร์ และแนะนำให้รู้จักกับครูไพบูลย์ หลังจากนั้นเขายังได้ร่วมแสดงภาพยนตร์เรื่อง มนต์รักจากใจ ที่มีเพลงประกอบมากที่สุดถึง 20 เพลง ในเรื่องนี้เขาได้ร้อง 1 เพลงคือ ดอกรักแห้งแล้ว ผลงานการประพันธ์ของ สุรินทร์ ภาคศิริ
ปี พ.ศ.2515 พรไพรก็ลาออกจากวงดนตรีศรีไพร ใจพระ แล้วไปร้องเพลงที่ห้องอาหารนวลศรี ข้างโรงภาพยนตร์เฉลิมไทย โดยร้องอยู่ 2-3 ปี หลังจากนั้นเพื่อน ๆ ก็ชวนกันออกมาตั้งวงเป็นของตัวเอง ซึ่งประกอบด้วย โผผิน พรสุพรรณ, สมศักดิ์ มาลัยบุตร, จรัญ พลับจันทร์ โดย โผผิน พรสุพรรณ เป็นผู้แต่งเพลง ส่วนสมศักดิ์ กับ จรัญ เป็นผู้ช่วยกันออกทุนและจัดรายการวิทยุ นำเพลงไปเปิดในรายการเพื่อโปรโมต มีทั้งสถานีวิทยุกองพล ปตอ. สวนมิสกวัน โดยเพลง กลับเถิดแฟนจ๋า ผลงานการประพันธ์ของ โผผิน พรสุพรรณ ถูกใช้เป็นเพลงนำรายการเพื่อเรียกแฟนด้วย นักร้องที่มาร่วมวงยังไม่ค่อยมีนักร้องดัง แต่มีศรเพชร ศรสุพรรณ ซึ่งตอนนั้นยังใช้ชื่อ บุญทัน คล้ายละมั่ง ที่โผผินนำมาเข้าวง นอกนั้นยังมี มนัส ลูกสองพี่น้อง (ที่เคยประกวดมาด้วยกันกับพรไพร), ก้อง กำจาย(ก้อง กาจกำแหง) ส่วนตลกบนเวทีก็มี เตี้ย บางเตย (ออกจากวงศรีนวล สมบัติเจริญมาอยู่ด้วย), จุ๋มจิ๋ม เข็มเล็ก, ดอน จมูกบาน โดยสำนักงานวงดนตรีพรไพร เพชรดำเนินนั้นตั้งอยู่ที่ปากซอยจรัล 19 ตรงข้ามกับซอยบุปผาสวรรค์ เพลงที่ออกมาในช่วงนี้ เช่น กลับมาเถิดแฟนจ๋า, หนุ่มไทยเก๊กซิม, ขายควายแต่งงาน ผลงานการประพันธ์ของ โผผิน พรสุพรรณ เพลง จำได้ไหมน้อง ผลงานการประพันธ์ของ วิเชียร สิทธิสงค์ เพลง เดี๋ยวเสกเสียนี่ ผลงานการประพันธ์ของ นาท นพดล
พรไพรทำวงอยู่ 5-6 ปีก็เลิกวง กลับไปร้องเพลงประจำอยู่ที่ภัตตาคาร “เรือนไทย” แถว ๆ ปิ่นเกล้า และร้องเพลงรับเชิญทั่วไป
เสียชีวิต.
ต้นปี พ.ศ. 2551 พรไพร เพชรดำเนิน ล้มป่วยด้วยโรคหัวใจ อาการหนักสาหัสพอสมควร เข้ารักษาตัวที่โรงพยาบาลศิริราชเดือนกว่า หมอผ่าตัดทำบายพาสและใส่กล่องหัวใจเทียมไว้ให้เพื่อช่วยในการหายใจ พออาการเริ่มทุเลาหมอให้กลับไปพักรักษาตัวอยู่ที่บ้าน เมื่ออาการดีขึ้นเขาก็ไม่ทอดทิ้งแฟนเพลงรับเชิญร้องเพลงตามงานต่าง ๆ ให้แฟนเพลงได้ชื่นกันตลอดมา เมื่อถึงวันที่แพทย์นัดเขาก็ไปพบแพทย์ที่โรงพยาบาลศิริราชตามที่ใบนัดทุกครั้ง
จนเมื่อวันที่ 12 กุมภาพันธ์ พ.ศ. 2558 เวลา 06.00 น. เขามีอาการหายใจไม่ค่อยออก และเป็นวันที่หมอนัดพอดี ลูกสาวจึงนำส่งโรงพยาบาลศิริราช พอไปถึงโรงพยาบาลเขามีอาการหัวใจล้มเหลว หมอต้องนำเข้าห้องฉุกเฉินและทำการปั๊มหัวใจจนอาการดีขึ้น และเขาต้องนอนพักรักษาตัวอยู่ที่โรงพยาบาลศิริราชตั้งแต่บัดนั้นเป็นต้นมา ในช่วง 2 อาทิตย์ที่ผ่านมาอาการเขาดีขึ้นมาก สภาพร่างกายแข็งแรงขึ้น จนคุณหมอตัดสินใจนัดแพทย์ผู้เชี่ยวชาญจากต่างประเทศเพื่อมาทำการผ่าตัดใส่หัวใจเทียมให้ในอาทิตย์หน้าแต่อยู่ ๆ เมื่อค่อนรุ่งของคืนวันที่ 6 เมษายน พ.ศ. 2558 เขาเกิดหัวใจล้มเหลวเฉียบพลัน แพทย์พยายามปั๊มหัวใจช่วยชีวิตอย่างเต็มที่ แต่ไม่อาจยื้อเอาไว้ได้ ในที่สุด พรไพร เพชรดำเนิน นักร้องขวัญใจของแฟนเพลง ก็เสียชีวิตทิ้งวงการเพลงไป เมื่อเวลา 04.00 น. ของคืนวันที่ 6 เมษายน พ.ศ. 2558 ด้วยโรคหัวใจล้มเหลวเฉียบพลัน สิริอายุได้ 68 ปี
ศพตั้งบำเพ็ญกุศลที่วัดปากน้ำ ซอยจรัญสนิทวงศ์ 13 (ซอยพาณิชย์ธน) ตั้งแต่วันที่ 6 – 10 เมษายน พ.ศ. 2558 โดยกกำหนดรดน้ำศพในวันที่ 6 เมษายน เวลา 16.00 น. และทำการฌาปนกิจในวันที่ 11 เมษายน พ.ศ. 2558 เวลา 16.00 น.